Liidetud kohtuasjad C-23/07 ja C-24/07

Confcooperative Friuli Venezia Giulia jt

versus

Ministero delle Politiche agricole, alimentari e forestali

ja

Regione Friuli-Venezia Giulia

(eelotsusetaotlus, mille on esitanud Tribunale amministrativo regionale del Lazio)

„Põllumajandus — Määrused (EÜ) nr 1493/1999, nr 753/2002 ja nr 1429/2004 — Veinituru ühine korraldus — Veinide märgistamine — Viinamarjasordi nimede või nende sünonüümide kasutamine — Ungarist pärit veinide geograafiline tähis „Tokaj” — Viinamarjasordi nimetuse „Tocai friulano” või „Tocai italico” teatavate Itaaliast pärit veinide geograafilise tähise lisanimetusena kasutamise võimalus — Kasutamise välistamine pärast 13-aastast üleminekuaega, mis lõpeb 31. märtsil 2007 — Kehtivus — Õiguslik alus — EÜ artikkel 34 — Diskrimineerimiskeelu põhimõte — Rahvusvaheliste lepingute õiguse põhimõtted — Ungari ühinemine Euroopa Liiduga — TRIPS-lepingu artiklid 22-24”

Euroopa Kohtu määrus (teine koda), 12. juuni 2008 I - 4281

Kohtumääruse kokkuvõte

Akti Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta tuleb tõlgendada nii, et ühinemisakti artikli 2 kohaselt on määruse nr 753/2002 (milles sätestatakse teatavad määruse nr 1493/1999 rakenduseeskirjad veinisektori toodete kirjeldamise, nimetamise, esitlemise ja kaitse osas) sätted osas, milles need keelavad kasutada nimetust „Tocai” teatavate Itaalia määratletud piirkonnas valmistatud kvaliteetveinide kirjeldamiseks ja esitlemiseks pärast 31. märtsil 2007 lõppevat üleminekuaega – keeld, mis sätestati algselt EÜ-Ungari veinikokkuleppes –, 1. mail 2004 kehtiva ühenduse õigustiku lahutamatu osa ning pärast seda, kui neid on korratud määruses nr 1429/2004, millega muudetakse määrust nr 753/2002, kohaldatakse neid ka pärast 1. maid 2004. (vt punktid 60, 68, 71, resolutiivosa punkt 1)

Määruse nr 1493/1999 (veinituru ühise korralduse kohta) artikkel 53 kujutab endast piisavat õiguslikku alust, millele tuginedes võis komisjon võtta vastu määruse nr 753/2002 (milles sätestatakse teatavad määruse nr 1493/1999 rakenduseeskirjad veinisektori toodete kirjeldamise, nimetamise, esitlemise ja kaitse osas) sätted, mida on korratud määruses nr 1429/2004 ning mis keelavad kasutada nimetust „Tocai” teatavate Itaalia määratletud piirkonnas valmistatud kvaliteetveinide kirjeldamiseks ja esitlemiseks pärast 31. märtsil 2007 lõppevat üleminekuaega. Määruste nr 753/2002 ja nr 1429/2004 sätted, mis käsitlevad eelnimetatud keeldu, on komisjon vastu võtnud üksnes korrates meetmeid, mis olid ette nähtud juba kahepoolses lepingus, s.o EÜ-Ungari veinikokkuleppes, mis sätestati seejärel ühenduse õigustiku osana ühinemisaktis. (vt punktid 73, 79, resolutiivosa punkt 2)

EÜ artikli 34 lõike 2 teise lõiguga ei ole vastuolus määruse nr 753/2002 (milles sätestatakse teatavad määruse nr 1493/1999 rakenduseeskirjad veinisektori toodete kirjeldamise, nimetamise, esitlemise ja kaitse osas) sätted, mida on korratud määruses nr 1429/2004 ning mis keelavad kasutada nimetust „Tocai” teatavate Itaalia määratletud piirkonnas valmistatud kvaliteetveinide (mpv-kvaliteetveinide) kirjeldamiseks ja esitlemiseks pärast 31. märtsil 2007 lõppevat üleminekuaega. Need sätted tulenevad kahepoolsest lepingust. Sellised meetmed on mitmetes ühenduse ja kolmandate riikide vahel sõlmitud veinikaubandusalastes kahepoolsetes lepingutes tavalised. Tegemist on järk-järgult rakendatavate meetmetega, et lahendada veininimetustega seonduvaid probleeme, mis kõnealuste toodete kaubandusega seoses esinevad. Peale selle vastab geograafilisele tähisele antud eelis sellega sarnase viinamarjasordi nime ees nii kõikidele määruse nr 753/2002 artikli 19 sätetele kui ka selle artikli üldisele ülesehitusele, mille kohaselt ei või viinamarjasordi nime veini etiketile märkida, kui see sisaldab geograafilist tähist, mida kasutatakse mpv-kvaliteetveini kirjeldamiseks. Seega on sellise nime kasutamise keeld üldreegel. Sellise nime kasutamine on lubatud vaid erandina eelnimetatud üldreeglist ja seda ainult siseriiklike ja ühenduse eeskirjade alusel, mis kehtisid kõnesoleva määruse jõustumise kuupäeval. (vt punktid 84, 89, 91, 92, resolutiivosa punkt 3)

Määruse nr 753/2002 (milles sätestatakse teatavad määruse nr 1493/1999 rakenduseeskirjad veinisektori toodete kirjeldamise, nimetamise, esitlemise ja kaitse osas) artikli 19 lõiget 2, mis sätestab, et määratletud piirkonnas valmistatud kvaliteetveini (mpv-kvaliteetveini) kirjeldamiseks kasutatavat geograafilist tähist sisaldava viinamarjasordi nime kasutamine on erandina ja teatavatel tingimustel veini etiketil lubatud, tuleb tõlgendada nii, et nimetatud säte ei ole vastuolus määruse nr 753/2002 sätetega, mida on korratud määruses nr 1429/2004 ning mis keelavad kasutada nimetust „Tocai” teatavate Itaalia mpv-kvaliteetveinide kirjeldamiseks ja esitlemiseks pärast 31. märtsil 2007 lõppevat üleminekuaega. (vt punktid 94, 95, resolutiivosa punkt 4)